CELEX: 52015PC0005
Language: et
Date: 2015-01-08
Title: Ettepanek: EUROOPA PARLAMENDI JA NÕUKOGU OTSUS Ukrainale makromajandusliku finantsabi andmise kohta

|
			
		
		
		52015PC0005
		
			Ettepanek: EUROOPA PARLAMENDI JA NÕUKOGU OTSUS Ukrainale makromajandusliku finantsabi andmise kohta /* COM/2015/05 final - 2015/0005 (COD) */
			
				
		
		
			
			   	SELETUSKIRI
1.  ETTEPANEKU TAUST
·                    
Ettepaneku põhjused ja eesmärgid 
EL soovib luua Ukrainaga üha tihedamad suhted,
mis lähevad kaugemale tavapärasest kahepoolsest koostööst, hõlmates
järk-järgulist poliitilist lähenemist ja majanduslikku integreerimist. Ukraina
on oluline riik nii Euroopa naabruspoliitika kui ka idapartnerluse jaoks. EL
allkirjastas Ukrainaga 1998. aastal partnerlus- ja koostöölepingu, milles
on sätestatud koostööraamistik kõikides reformi põhivaldkondades, ja see leping
on jätkuvalt ELi ja Ukraina suhete õiguslik alus. Suhteid tugevdati veelgi
2009. aasta novembris, kui Ukraina ministrite kabinet võttis vastu ELi-Ukraina
assotsieerimiskava, mida ajakohastati 2011. aastal (ELi–Ukraina koostöönõukogu
kinnitas selle 2013. aasta juunis). 21. märtsil ja 27. juunil 2014 kirjutasid
EL ja Ukraina alla assotsieerimislepingule, mis paneb aluse ELi ja Ukraina
tihedatele poliitilistele suhetele ja majandusintegratsioonile. Lepingus
käsitletakse mitmesuguseid valdkondi (näiteks õigus, kaubandus- ja valdkondlik
koostöö, sh energeetika-, transpordi- ja keskkonnaküsimustes) ning
kehtestatakse mõlemale lepinguosalisele ranged üksikasjalikud kohustused ja
ajakavad.
Ukraina majandus on pikaajalise
makromajandusliku tasakaalustamatuse ja struktuursete probleemide tõttu sügavas
madalseisus. Olukorda halvendas veelgi riigi idaosas lõkkele löönud relvastatud
konflikt, mis tekitas majandusele suurt kahju tootmisvõimsuse märkimisväärse
vähenemise ja usalduse kahanemise tõttu. Endine president Viktor Janukovõtš
tagandati rahva ulatuslike meeleavalduste järel võimult ning 2014. aasta
veebruaris nimetati Ukrainas ametisse reformimeelne valitsus. Uus valitsus
hakkas tegelema põhjaliku makromajandusliku kohandamise ja struktuurireformi
programmiga, et riigi jõuetu majandusmudel ümber pöörata ja hakata ette
valmistama pikaajalist ja jätkusuutlikku majanduskasvu. Seda programmi toetas
IMFi 17 miljardi USA dollari suurune finantsabi programm ja märkimisväärsed
toetused teistelt rahvusvahelistelt rahastajatelt. 
2014. aasta veebruaris toimunud poliitiliste
muudatuste järel peeti Ukrainas vabad ja demokraatlikud presidendi- ja
parlamendivalimised (vastavalt 25. mail ja 26. oktoobril). Lisaks astusid
Ukraina võimud 2014. aastal olulisi samme korruptsiooniga võitlemiseks ja õigusriigi
põhimõtete tugevdamiseks. 2014. aasta detsembris esitas värskelt moodustatud
valitsus ambitsioonika tegevuskava, mis sisaldas koalitsioonivalitsuse
reformikava. Plaanide kohaselt peaks 2015. aasta alguses sellele järgnema
põhjalik riiklik reformistrateegia, milles pannakse aastateks 2015–2017 paika
majandus-, poliitilise, õiguskaitse ja haldusreformi meetmed, mis on vajalikud,
et tagada ELi-Ukraina assotsiatsioonilepingu rakendamine ja keskpikas
perspektiivis makromajanduslik stabiilsus. 
Ametivõimude reformipüüdlusi raskendavad
aga oluliselt relvastatud konflikt idas, Venemaa üha
süvenevad kaubanduspiirangud ning nende kahe riigi vahelise maagaasivaidluse
eskaleerumine. Selle kõige tõttu on Ukraina majanduslangus tõsisem kui
rahvusvahelised rahastajad esialgu ootasid. Eelduste kohaselt on tegemist
kauakestva kriisiga ning Ukrainat ootab 2015. aastal ees jätkuv majanduslangus.
Idas valitseva konflikti põhjustatud eksporditulude kaotus ja usalduskriis tõid
kaasa kohaliku rahaühiku väärtuse järsu vähenemise ja rahvusvaheliste reservide
kahanemise. Praeguses olukorras puudub Ukrainal juurdepääs rahvusvahelistele
võlaturgudele ning eeldatavasti see juurdepääs lähiajal ei taastu. Kõige selle
tõttu on tekkinud täiendav märkimisväärne välisrahastamise puudujääk.
Sellises olukorras on Ukraina lühiajaliste
maksebilansi vajaduste rahuldamiseks, sh rahvusvaheliste reservide
täiendamiseks, ja ametivõimude reformiprogrammi toetamiseks (eelkõige
energeetika- ja pangandussektori ümberkorraldamiseks) vaja täiendavat ametlikku
finantsabi. Lisaks eelöeldule on toetust vaja ka selleks, et taastada
investorite usaldus, mis on hädavajalik, et Ukraina majandus suudaks lõpuks
naasta jätkusuutliku majanduskasvu juurde.
9. septembril 2014 taotlesid Ukraina
ametivõimud ELilt makromajanduslikku finantsabi summas 2 miljardit eurot.
Finantsabi taotlust korrati 15. detsembri 2014. aasta kirjas. Arvestades neid
taotlusi ja Ukraina majanduse olukorda, eelkõige olulist vajadust täiendava
välisrahastamise järele, esitab Euroopa Komisjon Euroopa Parlamendile ja
nõukogule ettepaneku anda Ukrainale makromajanduslikku finantsabi keskmise
tähtajaga laenudena maksimaalselt 1,8 miljardi euro ulatuses. 
Kavandatud makromajandusliku finantsabi
eesmärk on aidata Ukrainal katta osa veel katmata täiendava välisrahastuse
vajadusest 2015. aastal ja 2016. aasta alguses käimasoleva IMFi programmi
raames. IMFi hinnangul ulatuvad täiendavad vajadused
15 miljardi USA dollarini. ELi abi vähendaks majanduse lühiajalist haavatavust
seoses maksebilansi ja eelarvega ning toetaks valitsuse kohandamis- ja
reformiprogramme sobiva kaasnevate poliitikameetmete paketi kaudu, milles
lepitakse Ukraina ametivõimudega edaspidi kokku vastastikuse mõistmise
memorandumis.
Sellega seoses leiab komisjon, et poliitilised
ja majanduslikud eeltingimused kavandatud suuruse ja laadiga makromajandusliku
finantsabi andmiseks on täidetud.
·                    
Üldine taust
Ukraina majandus on pikaajaliste majanduslike
ja struktuursete probleemide tõttu sügavas madalseisus. Olukorda halvendab
veelgi relvastatud konflikt riigi idaosas, mis on hävitanud osa Ukraina
tootmisvõimsusest ning avaldanud lisaks olulist mõju majapidamiste ja
ettevõtjate kindlustundele. Viimastel kuudel on tasakaalustamatuse
vähendamiseks ning eelarve jätkusuutlikkuse ja välise jätkusuutlikkuse
kindlustamiseks hädavajaliku stabiliseerimispoliitika elluviimine majanduse
lühiajalisi väljavaateid veelgi survestanud. Sellest tulenevalt võib
eeldada, et SKP negatiivne reaalkasv on 2014. aastal umbes –7 %.
Järsust majanduslangusest ja keskpanga konservatiivsest
poliitikast hoolimata on inflatsioonisurve endiselt suur, mida on näha
ka valuuta nõrgenemises ja reguleeritud hindade (eelkõige kommunaalteenuste
hindade) kohandamises. Tarbijahinnaindeksi inflatsioon kiirenes võrreldes
eelmise aasta novembriga 21,8 protsendini ja eelduste kohaselt tõuseb
inflatsioonitempo lähitulevikus veelgi, kui valuuta odavnemise mõju hakkab
ennast täielikult tunda andma. Pärast veebruaris toimunud kursi vabakslaskmist on
grivna kaotanud pea 50 % oma väärtusest võrreldes USA dollariga, mida
on algselt eeldatust oluliselt rohkem. Nõrgenemine oli eriti kiire augustis ja
septembris, mil keskpank oli sunnitud kehtestama rea haldusmeetmeid ja
valuutavahetuse kontrolli meetmeid ning mõningatel juhtudel valuutaturgudel
sekkuma. Selle tegevusega õnnestus valuutakursi stabiilsus enne oktoobrikuiseid
parlamendivalimisi ajutiselt taastada. Samas kahjustasid need meetmed
ettevõtlust ja tõid kaasa niigi väheste rahvusvaheliste reservide kiire
kokkukuivamise. Pärast halduskontrollimeetmete mõningast nõrgenemist on grivna
novembrist alates jõuliselt väärtust kaotanud.
Vähene majandusaktiivsus koos välisvaluutas
nomineeritud võla kõrgemate intressikuludega, mis tulenesid grivna järsust
odavnemisest, ning maksude kogumise suutlikkuse ulatuslik kahanemine riigi
idaosas põhjustasid 2014. aastal eelarvepuudujäägi kasvu vaatamata
ametivõimude kehtestatud kokkuhoiumeetmetele[1].
Rahandusministeeriumi hiljutiste prognooside kohaselt kasvab valitsemissektori
eelarvepuudujääk 2014. aastal kokku 5,3 protsendini SKPst. 
Täiendavaid suuri probleeme riigi rahandusele
tekitas 2014. aastal ka raskustes nafta- ja gaasiettevõte Naftogaz.
Naftogaz on traditsiooniliselt tegutsenud suure põhitegevuse puudujäägiga, kuna
majapidamistele ja munitsipaal-kommunaalettevõtjatele müüdavale maagaasile
halduslikult kehtestatud piirhindade tõttu on ta sunnitud müüma alla omahinna
ning tema tegevus on seetõttu üldiselt ebatõhusus. 2014. aastal kahjustas
ettevõtte tegevust grivna suur odavnemine ja kohustus katta gaasivõlg Venemaale
(ka see, mis olid kogunenud 2013. aastal). Kirjeldatud põhjustel pidi riik
eraldama novembriks Naftogazile 103 miljardit grivnat ehk 6,8 %
prognoositud SKPst. Seega prognoositakse Ukraina 2014. aasta üldiseks
eelarvepuudujäägiks, mille hulka kuulub Naftogazi puudujääk, peaaegu 12 %
SKPst ehk oluliselt rohkem kui 2013. aasta 6,7 % või 2014. aasta
aprillis IMFi poolt prognoositud 8,5 %. 
Eelarvepuudujäägi kasv ja grivna järsk
odavnemine koos märkimisväärse majanduslangusega tõid kaasa Ukraina
valitsemissektori võlanäitajate järsu halvenemise. 2014. aasta oktoobri
lõpus ulatus valitsemissektori koguvõlg 63 protsendini selleks aastaks
prognoositud SKPst. See tähendab, et võrreldes 2013. aasta lõpu võlaga
(40,2 % SKPst) oli kasv olnud peaaegu 23 protsendipunkti. 
Välismajanduse seisukohalt on grivna
odavnemine ja vähene sisenõudlus omakorda mõjutanud jooksevkonto olulist
kohandamist. Eeldatavasti peaks 2014. aasta puudujääk kahanema 2013. aasta
9,0 protsendilt 4 protsendini SKPst, kuid selle peamiseks põhjuseks
on impordi jõuline vähenemine[2].
Suure geopoliitilise ebakindluse põhjustatud usalduse kadumise tõttu
lisandus sellele siiski ulatuslik erasektori raha väljavool[3]. Kuigi ametlikku
rahastamist pikendati 2014. aasta mais, ei olnud see kapitali väljavoolu tasakaalustamiseks
piisav. Kokku sai Ukraina maist kuni detsembrini ametlikku brutorahastust umbes
9 miljardit USA dollarit, milles suur osa kasutati tähtaeguvate võlakohustuste
täitmiseks (vt IMFi toetus ja teiste rahastajate abi kuni 2014. aastani). 
Üha süveneva majanduslanguse ja usalduskriisi
tingimustes ei olnud 2014. aastal Ukrainale antud märkimisväärne ametlik
finantsabi reservide jätkuva vähenemise peatamiseks piisav. Aasta esimese
11 kuuga kahanesid reservid 2013. aasta lõpu tasemelt poole võrra, nii et alles
jäi vaid 10 miljardit USA dollarit. Detsembris peaksid reservid veelgi kahanema
gaasimaksete tõttu (sh võlgnevused Venemaale). Praeguste prognooside kohaselt
kahanevad Ukraina rahvusvahelised brutoreservid selle tagajärjel 2014. aasta
lõpus 7 miljardi USA dollarini, mis vastab ligikaudu 2015. aasta ühe kuu
eeldatavale kaupade ja teenuste impordile.
30. aprillil 2014 kiitis IMF heaks
kaheaastase tugilaenu andmise Ukrainale 10,976 IMFi arvestusühiku ehk 17
miljardi USA dollari ulatuses (800 % riigi kvoodist). IMFi antavat
finantsabi on täiendanud märkimisväärne toetus teistelt ametlikelt ja
kahepoolsetelt abiandjatelt (EL, USA, Jaapan, Kanada). Ka muud rahvusvahelised
finantsasutused, näiteks Maailmapank, Euroopa Rekonstruktsiooni- ja Arengupank ja
EIP, on oluliselt intensiivistanud tegevust Ukraina majandusliku ülemineku
toetamiseks.
Arvestades oodatust veelgi suuremat
majanduslangust ja usalduskriisi põhjustatud suurt kapitali väljavoolu, vajab
Ukraina 2015. aastal ja 2016. aasta alguses siiski märkimisväärset täiendavat
välisrahastamist. Selle peamiseks põhjuseks on vajadus taastada kokkukuivanud
rahvusvahelisi reserve ja tasakaalustada erakapitali suur väljavool.
Hinnanguliselt on täiendavat finantseerimist vaja 15 miljardi USA dollari
ulatuses. Kavandatav makromajanduslik finantsabi kataks 16,7 % kogu
täiendavalt puuduolevast rahastamisest.  
·                    
Ettepaneku valdkonnas kehtivad õigusnormid
Ukrainale on makromajanduslikku finantsabi
antud kolme eraldi otsuse alusel:
·      nõukogu 12. juuli 2002. aasta otsus 2002/639/EÜ Ukrainale täiendava
makromajandusliku finantsabi andmise kohta;[4]
·      Euroopa Parlamendi ja nõukogu 7. juuli 2010. aasta otsus nr 388/2010/EL
makromajandusliku finantsabi andmise kohta Ukrainale;[5] 
·      nõukogu 14. aprilli 2014. aasta otsus nr 2014/215/EL Ukrainale
makromajandusliku finantsabi andmise kohta[6].
·                    
Kooskõla Euroopa Liidu muude tegevuspõhimõtete
ja eesmärkidega
Kavandatud makromajanduslik finantsabi on
kooskõlas ELi valmisolekuga toetada Ukraina kiiret majanduslikku ja poliitilist
üleminekut. See on kooskõlas makromajandusliku finantsabi kasutamist
reguleerivate põhimõtetega, sealhulgas olukorra erakorralisus, poliitilised
eeltingimused, vastastikune täiendavus, tingimuslikkus ja finantsdistsipliin.
Kavandatud makromajanduslik finantsabi on
kooskõlas Euroopa naabruspoliitika eesmärkidega. Ühtlasi aitab see toetada
Euroopa Liidu eesmärke tagada majanduslik stabiilsus ja majanduse areng
Ukrainas ja Euroopa idanaabruses laiemalt. Kavandatav abi toetab ametivõimude
jõupingutusi luua stabiilne makromajanduslik raamistik ja viia ellu põhjalik
struktuurireformide programm ning aitab seeläbi muuta tõhusamaks muu ELi poolt
Ukrainale pakutava finantsabi, sealhulgas eelarvetoetuste meetmed. Samuti
täiendab kavandatav makromajanduslik finantsabi teiste mitme- ja kahepoolsete
rahastajate antavat abi, mida pakutakse IMFi rahastatud majandusprogrammi
raames.
ELi makromajanduslik finantsabi täiendaks
kogusummas 1,565 miljardi euroni ulatuvaid toetusi, mida saab kasutada Euroopa
naabruspoliitika rahastamisvahendi, naabruspoliitika investeerimisrahastu,
stabiilsuse ja rahu edendamise rahastamisvahendi ning ELi ühise välis- ja
julgeolekupoliitika eelarverea raames aastatel 2014–2020 ja millest on 2014.
aastal juba eraldatud 370 miljonit eurot. ELi makromajanduslik finantsabi, mis
toetab asjakohase lühiajalise makromajanduspoliitika raamistiku ja
struktuurireformide vastuvõtmist Ukraina ametivõimude poolt, suurendaks ELi
üldise osalemise lisandväärtust, tõhustades ELi sekkumist ka muude
rahastamisvahendite (nt riigi ülesehitamise leping ja muud eelarve toetamise
toimingud) kaudu. 
Ukrainal on ELiga olulised majandussidemed. EL
on Ukraina kõige olulisemate kaubanduspartnerite seas ning tema arvele läheb
ligikaudu kolmandik Ukraina väliskaubandusest. 2013. aastal imporditi EList
Ukrainasse 23,9 miljardi eurot eest ja eksporditi 18,8 miljardit euro
väärtuses. Ukraina sõltub EList suurel määral ka seoses välismaiste
otseinvesteeringute ja muude finantsvoogudega. 27. juunil 2014 leppisid Ukraina
ja EL kokku, et tulevikus luuakse põhjalik ja laiaulatuslik
vabakaubanduspiirkond. See toetab kahepoolse kaupade ja teenustega kauplemise
edasist kasvu ja viib Ukraina kaubandusnormid ja -standardid tasapisi kooskõlla
ELi omadega.
Ukraina üleminek on väga raske ning
majandusliku krahhi oht ei ole kadunud. Samas võttis uus valitsus avalikult
kohustuse astuda märkimisväärseid samme poliitiliste ja majanduslike reformide
suunas, et ohjeldada korruptsiooni ning tugevdada institutsioone ja mehhanisme,
tuginedes õigusriigi põhimõtetele. Riik tegeleb ka majandusreformide programmi
väljatöötamisega, millega pandaks alus jätkusuutliku majanduskasvu mudelile.
Edasiliikumine nende eesmärkide saavutamisel ja reformiprogrammi elluviimisel
on eduka ülemineku üks olulisi eeldusi.
2.  HUVITATUD ISIKUTEGA KONSULTEERIMISE JA
MÕJUHINNANGU TULEMUSED
·                    
Konsulteerimine huvitatud isikutega
Makromajanduslik finantsabi on Ukraina
majanduse stabiliseerimiseks antava rahvusvahelise toetuse lahutamatu osa.
Käesoleva makromajanduslikku finantsabi käsitleva ettepaneku koostamise käigus
konsulteerisid komisjoni talitused Rahvusvahelise Valuutafondi ja teiste
rahvusvaheliste partneritega, kes tegelevad mahukate rahastamisprogrammide
koostamisega. Komisjon on olnud pidevas ühenduses ka Ukraina ametivõimudega.
·                    
Eksperdiarvamuste kogumine ja kasutamine
Komisjon kontrollis tegevushinnangu korras
välisekspertide abiga Ukraina avaliku sektori finantsvoogude liikumise süsteemi
ja haldusmenetluste kvaliteeti ja usaldusväärsust ning koostas selle kohta
2014. aasta augustis lõpparuande.
·                    
Mõju hindamine
Makromajanduslik finantsabi ning sellega
seotud majanduse kohandamis- ja reformiprogrammi aitavad Ukrainal katta
lühiajalisi rahastamisvajadusi, toetades samal ajal poliitikameetmeid, mille
eesmärk on tugevdada maksebilansi ja eelarve jätkusuutlikkust keskpikas
perspektiivis ning edendada jätkusuutlikku majanduskasvu. Eelkõige toetatakse
reformipüüdlusi järgmistes valdkondades: riigi rahanduse juhtimine ja
korruptsioonivastane tegevus; maksuhaldus; energeetikasektori reformid, kaasa
arvatud sotsiaalse turvavõrgu tugevdamine, et muuta energia jaehindade
subsideerimise järkjärguline lõpetamine konkreetsete sihtrühmade jaoks vähem
valulikuks; finantssektori reformid ning ettevõtluskeskkonna parandamise
meetmed.
3.  ETTEPANEKU ÕIGUSLIK KÜLG
·                    
Kavandatud meetmete kokkuvõte
Euroopa Liit annab Ukrainale keskmise
tähtajaga laenudena makromajanduslikku finantsabi maksimaalselt 1,8 miljardit
eurot. Abi aitab katta Ukraina veel katmata vajadust välisrahastuse järele
aastatel 2015–2016, vastavalt komisjoni poolt Rahvusvahelise Valuutafondi
hinnangu põhjal kindlaks tehtule. 
Kavakohaselt makstakse abi välja kolmes osas.
Esimene väljamakse tehakse eeldatavasti 2015. aasta keskel. Teise väljamakse
peaks saama teha 2015. aasta neljandas kvartalis. Kolmanda ja viimase osamakse
peaks saama teha 2016. aasta esimese kvartali lõpus. Abi andmist korraldab
komisjon. Vastavalt finantsmäärusele kohaldatakse erisätteid pettuste ja muu
eeskirjade eiramise ärahoidmiseks. 
Komisjon ja Ukraina ametivõimud lepivad kokku
vastastikuse mõistmise memorandumis, milles sätestatakse kavandatava
makromajandusliku finantsabi andmisega seotud struktuurireformi meetmed, kaasa
arvatud ajastus ja järjekord. Need meetmed toetavad ametivõimude reformikava,
muu hulgas eespool nimetatud ettevalmistamisel oleva 2015.–2017. aasta riikliku
reformistrateegia asjaomaseid elemente, ning ELi ja Ukraina
assotsieerimislepingu rakendamist ja täiendavad IMFi, Maailmapanga ja teiste
mitme- ja kahepoolsete rahastajatega kokku lepitud programme. Nagu makromajandusliku
finantsabi puhul tavaliselt, oleneb väljamaksete tegemine muu hulgas sellest,
kas IMFi programmi raames tehtavad läbivaatamised on rahuldavad ja kas Ukraina
jätkab IMFi vahendite kasutamist.
Euroopa Komisjon püüab jõuda Ukraina
ametivõimudega konsensusele eesootava riikliku reformistrateegia suhtes, et
hõlbustada ka kavandatava makromajandusliku finantsabi toimingute kohta
vastastikuse mõistmise memorandumis kokku lepitud tingimuste sujuvat
rakendamist. Need poliitilised tingimused peaksid aitama lahendada mõned
aastate jooksul Ukraina majanduses tekkinud olulised kitsaskohad.
Põhimõtteliselt võiksid tingimused olla seotud järgmiste valdkondadega: riigi
rahanduse juhtimine ja korruptsioonivastane tegevus; maksuhaldus;
energeetikasektori reformid; finantssektori reformid ning ettevõtluskeskkonna
parandamise meetmed.
Otsus anda kogu makromajanduslik finantsabi
laenudena on põhjendatud Ukraina arengutasemega (mõõdetuna sissetulekuga
inimese kohta). Ühtlasi on see kooskõlas käsitlusega, mida kohaldavad Ukraina
suhtes Maailmapank ja IMF. 
·                    
Õiguslik alus
Käesoleva ettepaneku õiguslik alus on ELi
toimimise lepingu artikkel 212. 
·                    
Subsidiaarsuse põhimõte
Ettepanek järgib subsidiaarsuse põhimõtet,
sest liikmesriigid üksi ei suuda piisavalt tagada Ukraina lühiajalise
makromajandusliku stabiilsuse taastamise eesmärgi täitmist, mistõttu on see
eesmärk paremini saavutatav ELi tasandil. Selle peamisteks põhjusteks on
riikide eelarvevõimaluste piiratus ning vajadus antavat abi mastaabiefekti ja
tulemuslikkuse maksimeerimiseks rahastajate vahel piisavalt koordineerida. 
·                    
Proportsionaalsuse põhimõte
Ettepanek on kooskõlas proportsionaalsuse
põhimõttega: ettepanek piirdub lühiajalise makromajandusliku stabiilsuse
eesmärgi saavutamiseks minimaalselt vajalikuga ega lähe selleks vajalikust
kaugemale. 
IMFi poolt tugilaenuga seoses tehtud
prognoosidel põhineva komisjoni hinnangu järgi katab antava abi summa 2015.
aasta ja 2016. aasta esimese kvartali vahelisel ajal hinnanguliselt
puuduolevast täiendavast rahastamisest ligikaudu 16,7 %. Niivõrd
märkimisväärse kohustuse võtmine on põhjendatud järgnevaga: Ukraina poliitiline
olulisus Euroopa naabruspiirkonna stabiilsuse jaoks; Ukraina poliitiline
integreerimine ELiga, mida näitab ka kahe poole vaheline assotsieerimisleping,
mis jõustus esialgselt 1. novembril 2014, ning selle ELi naaberriigi
erakordselt keeruline olukord ja sellest tulenevalt suur vajadus rahastamise
järele.
·                    
Vahendi valik
Projektide finantseerimine või tehniline abi
ei oleks makromajanduslike eesmärkide saavutamiseks sobiv ega piisav. Muude ELi
vahenditega võrreldes on makromajandusliku finantsabi peamine eelis see, et
selle abil saab kiiresti leevendada vajadust välisrahastuse järele, aidata luua
stabiilse makromajandusliku raamistiku, edendades sealhulgas maksebilansi ja
eelarve jätkusuutlikkust, ning aidata ühtlasi luua sobiva raamistiku
struktuurireformide jaoks. Kuna makromajanduslik finantsabi aitab üles ehitada
asjakohast üldist makromajandus- ja struktuuripoliitika raamistikku, võib see
aidata suurendada ka ELi muude, kitsamini piiritletud eesmärgiga
rahastamisvahendite abil Ukrainas rahastatavate meetmete tulemuslikkust. 
4.  MÕJU EELARVELE
Kavandatud abi antakse laenuna ning seda
tuleks rahastada laenuvõtmistehinguga, mille ELi nimel teeb komisjon. Abiga
seotud eelarvekulu koosneb väljamakstud summadest 9 % kandmisest ELi
välistegevuse tagatisfondi; raha kantakse eelarverealt 01 03 06 („Maksed
tagatisfondi”). Eeldades, et laenu esimene ja teine väljamakse kogusummas 1200
miljonit eurot tehakse 2015. aastal ja laenu kolmas väljamakse summas 600
miljonit eurot tehakse 2016. aastal, ning kooskõlas tagatisfondi mehhanismi
reguleerivate eeskirjadega, tehakse eraldised 2017. ja 2018. aasta eelarvetest
(vastavalt 108 miljonit eurot ja 54 miljonit eurot). Lähtudes teabest, mis on
praegu olemas tagatisfondi kogu eeldatava rahastamisvajaduse kohta,
rahastatakse täiendavat mõju eelarvele osaliselt makromajandusliku finantsabi
toetuste (eelarverida 01 03 02) alt tehtava ümberpaigutamisega  2017.
ja 2018. aasta soovituslikus finantsplaneeringus ja osaliselt mitmeaastase
finantsraamistiku 4. rubriigi kulukohustuste mittesihtotstarbelise varu
kasutamisega. Rahastamise soovituslik jaotus on järgmine:
miljonites
eurodes
   || 2017 || 2018 
 Täiendavad kulud: ||   ||   
 Ettepanekust tulenevad eraldised tagatisfondi (vt finantsselgitust) || 108 || 54 
 Rahastamise allikad: ||   ||   
 Makromajanduslik finantsabi (toetused) 01.0302 4. rubriigi varu || -50 -58 || -40 -14 
5.  TÄIENDAV TEAVE
·                    
Ülevaatamis-/läbivaatamis-/aegumisklausel
Ettepanek sisaldab aegumisklauslit. Kavandatav
makromajanduslik finantsabi oleks kättesaadav kahe ja poole aasta jooksul
alates esimesest päevast pärast vastastikuse mõistmise memorandumi jõustumist.
2015/0005 (COD)
Ettepanek:
EUROOPA PARLAMENDI JA NÕUKOGU OTSUS
Ukrainale makromajandusliku finantsabi
andmise kohta
EUROOPA
PARLAMENT JA EUROOPA LIIDU NÕUKOGU,
võttes arvesse
Euroopa Liidu toimimise lepingut, eriti selle artiklit 212,
võttes arvesse
Euroopa Komisjoni ettepanekut[7],

olles edastanud
seadusandliku akti eelnõu liikmesriikide parlamentidele,
toimides
seadusandliku tavamenetluse kohaselt[8]
ning arvestades
järgmist:
(1)       Euroopa Liidu ja Ukraina
vaheliste suhete alus on Euroopa naabruspoliitika ja idapartnerlus. Ühelt poolt
Euroopa Liidu ja Euroopa Aatomienergiaühenduse ning nende liikmesriikide ja
teiselt poolt Ukraina vahelise assotsieerimislepingu (edaspidi
„assotsieerimisleping”), sealhulgas põhjaliku ja laiaulatusliku
vabakaubanduspiirkonna üle peeti läbirääkimisi ajavahemikus 2007–2011 ja see
parafeeriti 2012. aastal. Ukraina ja liit kirjutasid
assotsieerimislepingule alla 21. märtsil ja 27. juunil 2014. Alates 1.
novembrist 2014 on assotsieerimislepingu olulisi osi esialgselt kohaldatud
järgmistes valdkondades: inimõiguste austamine, põhivabadused ja õigusriigi
põhimõte, poliitiline dialoog ja reform, õigus, vabadus ja turvalisus ning
majanduslik ja finantskoostöö. 
(2)       Pärast Ukraina 2004. aasta
põhiseaduse ennistamist peeti 25. mail 2014 edukalt presidendivalimised ja 26.
oktoobril 2014 parlamendivalimised. Pärast seda, kui 2. detsembril 2014
moodustati parlamendivalimiste tulemuste põhjal uus valitsus, kinnitas Ukraina
kindlat kavatsust viia elu poliitilised ja majanduslikud reformid kooskõlas
assotsieerimislepingus sätestatud raamistikuga ning esitas tegevuskava, milles
kirjeldati kavas olevaid reforme. 
(3)       Ukraina suveräänsuse ja
territoriaalse terviklikkuse rikkumine ning sellest tulenenud sõjaline konflikt
on kahjustanud Ukraina niigi habrast majanduslikku ja finantsstabiilsust.
Ukraina maksebilansi olukord ja likviidsuspositsioon on usalduse kahanemise ja
kapitali väljavoolu tõttu keerulised ning riik seisab vastamisi konflikti
otsese eelarvelise kulukuse tõttu halveneva eelarveseisundi, oodatust sügavama
majanduslanguse ja separatistide kontrolli all olevate piirkondade maksutulude
kaotusega. Majandusliku olukorra halvenemist süvendavad veelgi varasemad
struktuursed kitsaskohad ning eelarve ja välisrahastamise haavatavus.
(4)       Sellises olukorras vajab
Ukraina oluliselt rohkem välisrahastamist, kui algselt arvatud, ning vajab
seetõttu rahvusvaheliste võlausaldajate ja rahastajate täiendavat finantsabi.
Rahvusvaheline Valuutafond tegi oma viimasel programmi läbivaatamiseks tehtud
kontrollkäigul kindlaks, et vajadus rahastamise järele on oluliselt suurem kui
rahalised vahendid, mida rahvusvaheline kogukond seni on eraldanud ja mis
hõlmavad nõukogu otsuse 2002/639/EÜ[9],
Euroopa Parlamendi ja nõukogu otsuse nr 388/2010/EL[10] ja nõukogu otsuse
2014/215/EL[11]
alusel antud liidu makromajanduslikku finantsabi.
(5)       Liit on mitmel korral
väljendanud valmisolekut toetada Ukraina uusi ametivõime olukorra
stabiliseerimisel ja reformide läbiviimisel. Samuti on liit kinnitanud
valmisolekut toetada täielikult rahvusvahelise kogukonna ja rahvusvaheliste
finantsasutuste, eelkõige IMFi jõupingutusi seoses Ukraina pakiliste vajaduste
rahuldamisele suunatud rahvusvahelise abipaketiga, mille eelduseks on Ukraina
selge pühendumine reformidele. Liidu rahaline toetus Ukrainale on kooskõlas
Euroopa naabruspoliitika ja idapartnerluse raames sätestatud liidu poliitikaga.
Euroopa Ülemkogu märkis 18. detsembri 2014. aasta järeldustes, et pärast seda,
kui komisjon tegi 2014. aasta detsembris makromajandusliku finantsabi teise
väljamakse suurusega 500 miljonit eurot, on liit ja selle liikmesriigid valmis
koos teiste rahastajatega ja kooskõlas IMFi seatud tingimustega Ukraina
reformide protsessi veelgi hõlbustama ja toetama.
(6)       Liidu antav makromajanduslik
finantsabi peaks olema erandlik rahastamisvahend, millega antakse sidumata ja
mittesihtotstarbelist maksebilansi toetust, mille eesmärk on aidata rahuldada
abisaaja kiireloomulist välisrahastamise vajadust ja millega peaks kaasnema
sellise poliitilise programmi rakendamine, mis hõlmaks maksebilansi olukorra
parandamiseks lähiajal võetavaid tugevaid kohandamis- ja struktuurireformimeetmeid.
(7)       30. aprillil 2014 leppisid
Ukraina ametivõimud ja IMF kokku Ukraina majanduse kohandamis- ja
reformiprogrammi toetuseks antavas kaheaastases tugilaenus, mille maht on
10,976 miljardit IMFi arvestusühikut (ligikaudu 17,01 miljardit USA dollarit,
800 % kvoodist). 
(8)       Ukraina järsult halvenenud
maksebilansi olukorda silmas pidades teatas komisjon 5. märtsil 2014
abipaketist, mille kiitis 6. märtsil 2014 heaks erakorraline Euroopa Ülemkogu.
Pakett hõlmab finantsabi 11 miljardi euro ulatuses ajavahemikul 2014–2020,
sealhulgas kuni 1,565 miljardit eurot toetustena, mis antakse samal
ajavahemikul Euroopa naabruspoliitika rahastamisvahendi, naabruspoliitika
investeerimisrahastu, stabiilsuse ja rahu edendamise rahastamisvahendi ning
ühise välis- ja julgeolekupoliitika eelarve raames, ning kuni 1,61 miljardit
eurot liidu makromajanduslikku finantsabina aastatel 2014–2015.
(9)       Halveneva majandusolukorra ja
tulevikuväljavaate tõttu palus Ukraina 9. septembril 2014 liidult täiendavat
makromajanduslikku finantsabi. Palvet korrati 15. detsembril 2014 saadetud
kirjas.
(10)     Arvestades et Euroopa
naabruspoliitika hõlmab Ukrainat, peaks tal olema õigus saada liidu
makromajanduslikku finantsabi.
(11)     Pidades silmas asjaolu, et
Ukraina maksebilansis on jätkuvalt märkimisväärne veel katmata välisrahastuse
puudujääk ka pärast IMFi ja teiste mitmepoolsete institutsioonide ressursside
eraldamist, on liidu makromajanduslik finantsabi Ukrainale (edaspidi „liidu
makromajanduslik finantsabi”) praeguses erandlikus olukorras asjakohane, et
toetada majanduse stabiliseerimist koostoimes IMFi programmiga. Liidu
makromajanduslik finantsabi toetaks Ukraina majanduse stabiliseerimist ja
struktuurireformide kava, täiendades IMFi rahastamisvahendeid.
(12)     Liidu makromajandusliku finantsabi
eesmärk peaks olema toetada jätkusuutliku välisrahastamise taastamist Ukrainas,
toetades seeläbi Ukraina majanduslikku ja sotsiaalset arengut kooskõlas
assotsieerimislepinguga.
(13)     Liidu makromajandusliku
finantsabi suuruse kindlaksmääramisel on võetud aluseks täielikud
kvantitatiivsed hinnangud, mis käsitlevad Ukraina veel katmata täiendavat
vajadust välisrahastuse järele, ning võetud arvesse Ukraina suutlikkust end
rahastada omavahenditest, eelkõige tema käsutuses olevatest rahvusvahelistest reservidest.
Liidu makromajanduslik finantsabi peaks täiendama IMFi ja Maailmapanga
programme ja ressursse. Abi suuruse kindlaksmääramisel on samuti arvesse võetud
mitmepoolsete rahastajate eeldatavat rahalist panust ja vajadust tagada
koormuse õiglane jagunemine liidu ja muude rahastajate vahel, Ukrainas juba
kasutatavaid liidu muid välisrahastamisvahendeid ning liidu osalemisega
tervikuna saavutatavat lisandväärtust. 
(14)     Komisjon peaks tagama, et
liidu makromajanduslik finantsabi oleks õiguslikult ja olemuslikult kooskõlas
välistegevuse eri valdkondade peamiste põhimõtete, eesmärkide ja meetmetega
ning liidu muu asjaomase poliitikaga.
(15)     Liidu makromajanduslik
finantsabi peaks toetama liidu välispoliitikat Ukraina suhtes. Komisjoni
talitused ja Euroopa välisteenistus peaksid tegema makromajandusliku finantsabi
andmise käigus tihedat koostööd, et kooskõlastada liidu välispoliitikat ja
tagada selle järjepidevus.
(16)     Liidu makromajanduslik
finantsabi peaks toetama Ukraina pühendumist liiduga ühistele väärtustele,
sealhulgas demokraatiale, õigusriigi põhimõtte järgimisele, heale
valitsemistavale, inimõiguste austamisele, säästvale arengule ja vaesuse
vähendamisele, ning ka tema pühendumist avatud, eeskirju järgiva ja õiglase
kaubanduse põhimõtetele.
(17)     Liidu makromajandusliku
finantsabi andmise eeltingimuseks peaks olema see, et Ukraina järgib tõhusaid
demokraatlikke mehhanisme, nagu parlamentaarne mitmeparteisüsteem, ja
õigusriigi põhimõtteid ning tagab inimõiguste austamise. Lisaks peaksid liidu
makromajandusliku finantsabi konkreetsed eesmärgid suurendama Ukraina riigi
rahanduse juhtimise süsteemide tõhusust ja läbipaistvust ja nendega seotud
aruandekohustusi ning soodustama jätkusuutliku ja kaasava majanduskasvu
saavutamisele, töökohtade loomisele ja eelarve konsolideerimisele suunatud
struktuurireforme. Komisjon ja Euroopa välisteenistus peaksid korrapäraselt
jälgima nii eeltingimuste täitmist kui ka kõnealuste eesmärkide saavutamist.
(18)     Selleks et tagada liidu
makromajandusliku finantsabiga seotud liidu finantshuvide tõhus kaitse, peaks
Ukraina võtma asjakohased meetmed kõnealuse abiga seotud pettuste,
korruptsiooni ja muu eeskirjade eiramise ärahoidmiseks ja nende vastu
võitlemiseks. Lisaks tuleks sätestada, et komisjon teeb kontrolle ja
kontrollikoda auditeid.
(19)     Liidu makromajandusliku
finantsabi andmisega ei piirata Euroopa Parlamendi ja nõukogu (kui
eelarvepädevate institutsioonide) volitusi. 
(20)     Makromajandusliku finantsabi
jaoks vajalike eraldiste suurus peaks olema kooskõlas mitmeaastases finantsraamistikus
ette nähtud eelarveassigneeringutega.
(21)     Liidu makromajandusliku
finantsabi andmist peaks korraldama komisjon. Selleks, et Euroopa Parlament
ja nõukogu saaksid jälgida käesoleva otsuse rakendamist, peaks komisjon
neid korrapäraselt teavitama abiga seotud asjade käigust ning edastama neile
asjakohased dokumendid.
(22)     Selleks et tagada käesoleva
otsuse ühetaolised rakendamistingimused, tuleks komisjonile anda
rakendamisvolitused. Neid volitusi tuleks kasutada kooskõlas Euroopa Parlamendi
ja nõukogu määrusega (EL) nr 182/2011[12].
(23)     Liidu makromajandusliku
finantsabi suhtes tuleks kohaldada majanduspoliitilisi tingimusi, mis
sätestatakse vastastikuse mõistmise memorandumis. Selleks et tagada ühetaolised
rakendamistingimused ja tõhusus, tuleks komisjonile anda volitused pidada
Ukraina ametivõimudega kõnealuste tingimuste üle läbirääkimisi liikmesriikide
esindajate komitee järelevalve all kooskõlas määrusega (EL) nr 182/2011. Selle
määruse kohaselt peaks üldreeglina kohaldama nõuandemenetlust kõikidel
juhtudel, mida ei ole selles määruses sätestatud. Võttes arvesse 90 miljoni
euro lävendit ületava abi võimalikku olulist mõju, on asjakohane, et kõnealust
lävendit ületavate tehingute puhul kasutatakse kontrollimenetlust. Pidades
silmas Ukrainale antava liidu makromajandusliku finantsabi suurust, tuleks
vastastikuse mõistmise memorandumi vastuvõtmisel ning abi mis tahes
vähendamisel, peatamisel või tühistamisel kohaldada kontrollimenetlust,
ON VASTU VÕTNUD KÄESOLEVA OTSUSE:
Artikkel 1
1.           Liit eraldab Ukrainale
maksimaalselt 1,8 miljardit eurot makromajanduslikku finantsabi (edaspidi
„liidu makromajanduslik finantsabi”), et toetada Ukraina majanduse
stabiliseerimist ja põhjalikku reformikava. Abi aitab katta Ukraina
maksebilansi vajadusi, mis on kindlaks tehtud IMFi programmis. 
2.           Kogu liidu makromajanduslik
finantsabi antakse Ukrainale laenudena. Komisjoni volitatakse laenama liidu
nimel vajalikud rahalised vahendid kapitaliturgudelt või finantsasutustelt ja
laenama need edasi Ukrainale. Laenude maksimaalne tähtaeg on 15 aastat.
3.           Liidu makromajandusliku
finantsabi andmist korraldab komisjon kooskõlas Rahvusvaheline Valuutafondi
(IMF) ja Ukraina vahel sõlmitud kokkulepete või ühiste arusaamadega ning
ELi-Ukraina assotsieerimislepingus ja Euroopa naabruspoliitika raames
ELi-Ukraina assotsieerimiskavas sätestatud majandusreformide peamiste
põhimõtete ja eesmärkidega. Komisjon teavitab korrapäraselt Euroopa Parlamenti
ja nõukogu liidu makromajandusliku finantsabiga, sh selle väljamaksetega seotud
asjade käigust ning esitab kõnealustele institutsioonidele õigel ajal
asjakohased dokumendid.
4.           Liidu makromajanduslikku
finantsabi on võimalik saada kahe ja poole aasta jooksul alates esimesest
päevast pärast artikli 3 lõikes 1 osutatud vastastikuse mõistmise memorandumi
jõustumist.
5.           Kui Ukraina rahastamisvajadus
väheneb liidu makromajandusliku finantsabi väljamaksete perioodil olulisel
määral võrreldes algsete prognoosidega, vähendab komisjon antava abi summat või
peatab või tühistab abi andmise, kasutades artikli 7 lõikes 2 osutatud
kontrollimenetlust.
Artikkel 2
1.           Liidu makromajandusliku
finantsabi andmise eeltingimus on see, et Ukraina järgib tõhusaid
demokraatlikke mehhanisme, nagu parlamentaarne mitmeparteisüsteem, ja
õigusriigi põhimõtteid ning tagab inimõiguste austamise.
2.           Komisjon ja Euroopa
välisteenistus jälgivad selle eeltingimuse täitmist kogu liidu
makromajandusliku finantsabi andmise perioodi jooksul. 
3.           Käesoleva artikli lõikeid 1
ja 2 kohaldatakse kooskõlas nõukogu otsusega 2010/427/EL[13].
Artikkel 3
1.           Komisjon lepib vastavalt
artikli 7 lõikes 2 osutatud kontrollimenetlusele Ukraina ametivõimudega kokku
liidu makromajandusliku finantsabi andmise eelduseks olevad ning sõnaselgelt
määratletud majanduspoliitilised ja finantstingimused, mis keskenduvad
struktuurireformidele ja riigi rahanduse usaldusväärsusele ning mis
sätestatakse vastastikuse mõistmise memorandumis (edaspidi „vastastikuse
mõistmise memorandum”), mis hõlmab muu hulgas nende tingimuste täitmise
ajakava. Vastastikuse mõistmise memorandumis sätestatud majanduspoliitilised ja
finantstingimused peavad olema kooskõlas artikli 1 lõikes 3 osutatud
kokkulepete ja ühiste arusaamadega, sealhulgas Ukraina poolt IMFi toetusel
rakendatavate makromajandusliku kohandamise ja struktuurireformi programmidega.

2.           Lõikes 1 osutatud tingimuste
eesmärk on eelkõige suurendada Ukraina riigi rahanduse juhtimise süsteemide,
sealhulgas liidu makromajandusliku finantsabi kasutamise tõhusust ja
läbipaistvust ning nendega seotud aruandekohustusi. Poliitikameetmete
väljatöötamisel tuleb nõuetekohaselt arvestada ka turgude vastastikusel
avamisel tehtavaid edusamme, eeskirjadel põhineva ja õiglase kaubanduse arengut
ning liidu välispoliitika muid prioriteete. Nende eesmärkide saavutamisel
tehtavate edusammude üle teeb komisjon korrapärast seiret.
3.           Liidu makromajandusliku
finantsabi üksikasjalikud finantstingimused sätestatakse laenulepingus, mille
sõlmivad komisjon ja Ukraina ametivõimud. 
4.           Komisjon kontrollib
korrapäraselt, et artikli 4 lõikes 3 osutatud tingimused oleksid jätkuvalt
täidetud, sealhulgas kontrollib komisjon Ukraina majanduspoliitika kooskõla
liidu makromajandusliku finantsabi eesmärkidega. Seejuures teeb komisjon
tihedat koostööd IMFi ja Maailmapanga ning vajaduse korral Euroopa Parlamendi
ja nõukoguga.
Artikkel 4
1.           Komisjon eraldab liidu
makromajanduslikku finantsabi lõikes 3 sätestatud tingimuste kohaselt
kolme laenumaksena. Iga osamakse suurus määratakse kindlaks artiklis 3 osutatud
vastastikuse mõistmise memorandumis. 
2.           Liidu makromajanduslik
finantsabi tuleks vajaduse korral eraldada vastavalt nõukogu määrusele (EÜ,
Euratom) nr 480/2009[14].

3.           Komisjon teeb otsuse
osamaksed välja maksta siis, kui täidetud on kõik järgmised tingimused:
(a)         
artiklis 2 sätestatud eeltingimus;
(b)         
sellise poliitilise programmi jätkuv ja rahuldav
elluviimine, mis hõlmab tugevaid kohandamis- ja struktuurireformimeetmeid, mida
toetab IMFi mitteennetav krediidikokkulepe, ning
(c)         
vastastikuse mõistmise memorandumis kokku lepitud
majanduspoliitiliste ja finantstingimuste täitmine konkreetse ajavahemiku
jooksul. 
Teine osamakse tehakse kõige varem kolm kuud
pärast esimese osamakse tegemist. Kolmas osamakse tehakse kõige varem kolm kuud
pärast teise osamakse tegemist.
4.           Kui lõikes 3 sätestatud
tingimused ei ole täidetud, peatab või tühistab komisjon ajutiselt liidu
makromajandusliku finantsabi väljamaksed. Sellisel juhul esitab komisjon
Euroopa Parlamendile ja nõukogule peatamise või tühistamise põhjendused. 
5.           Liidu makromajanduslik
finantsabi makstakse välja Ukraina Keskpangale. Vastavalt vastastikuse
mõistmise memorandumis kokkulepitavatele tingimustele ja sealhulgas eeldusel,
et eelarve täiendav katmata rahastamisvajadus leiab kinnitust, võib liidu
rahalised vahendid maksta Ukraina rahandusministeeriumile kui lõplikule
abisaajale.
Artikkel 5
1.           Liidu makromajandusliku
finantsabiga seotud laenuvõtmis- ja laenuandmistehingud tehakse eurodes ühel ja
samal väärtuspäeval ning nende puhul ei kohaldata liidu suhtes laenutähtaegade
ümberkujundamist ning nendest ei tulene liidule valuuta- ja intressiriski ega
mingeid muid kommertsriske.
2.           Kui asjaolud seda võimaldavad
ning kui Ukraina seda taotleb, võib komisjon võtta vajalikke meetmeid, et
tagada laenulepingu tingimustesse varasema tagasimaksmise klausli lisamine ning
vastava klausli lisamine ka laenuvõtmistehingute tingimustesse. 
3.           Kui asjaolud võimaldavad
laenu intressimäära parandamist ning kui Ukraina seda taotleb, võib komisjon
otsustada enda võetud esialgse laenu täielikult või osaliselt refinantseerida
või asjaomased finantstingimused restruktureerida. Refinantseerimine või
restruktureerimine toimub kooskõlas lõigetega 1 ja 4 ning ei põhjusta asjaomase
võetud laenu tähtaja pikenemist ega refinantseerimise või restruktureerimise
kuupäevaks tasumata põhisumma suurenemist.
4.           Ukraina kannab kõik liidu
kulud seoses käesoleva otsuse alusel laenu võtmise ja andmise tehingutega. 
5.           Komisjon teavitab Euroopa
Parlamenti ja nõukogu lõigetes 2 ja 3 osutatud tehingutega seotud asjade
käigust.
Artikkel 6
1.           Liidu makromajanduslikku
finantsabi rakendatakse vastavalt Euroopa Parlamendi ja nõukogu määrusele (EL,
Euratom) nr 966/2012[15]
ja komisjoni delegeeritud määrusele (EL) nr 1268/2012[16].
2.           Liidu makromajandusliku
finantsabi rakendamisel kasutatakse otsest eelarve täitmist. 
3.           Ukraina ametiasutustega
sõlmitavad vastastikuse mõistmise memorandum ja laenuleping sisaldavad sätteid,
millega: 
(a)         
tagatakse, et Ukraina kontrollib korrapäraselt
liidu eelarvest eraldatud vahendite nõuetekohast kasutamist, võtab asjakohaseid
meetmeid eeskirjade eiramise ja pettuste ärahoidmiseks ning vajaduse korral ka
õiguslikke meetmeid, et nõuda tagasi kõik käesoleva otsuse alusel antud
ebaseaduslikult omastatud rahalised vahendid;
(b)         
tagatakse liidu finantshuvide kaitse ning eelkõige
kehtestatakse konkreetsed meetmed liidu makromajanduslikku finantsabi
mõjutavate pettuste, korruptsiooni ja muu eeskirjade eiramise ärahoidmiseks ja
nende vastu võitlemiseks, tehes seda vastavalt nõukogu määrusele (EÜ, Euratom)
nr 2988/95,[17]
nõukogu määrusele (Euratom, EÜ) nr 2185/96[18]
ning Euroopa Parlamendi ja nõukogu määrusele (EL, Euratom) nr 883/2013[19]; 
(c)         
antakse komisjonile, sealhulgas Euroopa
Pettustevastasele Ametile, või tema esindajatele sõnaselgelt kontrollimise
volitused, sealhulgas kohapealsete kontrollide ja inspekteerimise volitused; 
(d)        
antakse komisjonile ja kontrollikojale sõnaselgelt
õigus teostada liidu makromajandusliku finantsabi andmise perioodil ja selle
järel auditeid, sealhulgas dokumentide auditeid ja kohapealseid auditeid, nagu
näiteks tegevuse hindamine;
(e)         
tagatakse, et liidul on õigus nõuda laenu
ennetähtaegset tasumist, kui on kindlaks tehtud, et Ukraina on liidu
makromajandusliku finantsabi haldamise kontekstis olnud seotud mis tahes
pettuse või korruptsioonijuhtumiga või mõne muu liidu finantshuve kahjustava
ebaseadusliku tegevusega.
4.           Liidu makromajandusliku
finantsabi rakendamise ajal seirab komisjon tegevuse hindamise kaudu Ukraina
finantskorra, haldusmenetluste ning sise- ja väliskontrollimehhanismide
usaldusväärsust, kui see on abi andmise seisukohast asjakohane.
Artikkel 7
1.           Komisjoni abistab komitee.
Nimetatud komitee on komitee määruse (EL) nr 182/2011 tähenduses.
2.           Käesolevale lõikele
viitamisel kohaldatakse määruse (EL) nr 182/2011 artiklit 5.
Artikkel 8
1.           Komisjon esitab Euroopa
Parlamendile ja nõukogule iga aasta 30. juuniks aruande käesoleva otsuse
rakendamise kohta eelnenud aastal, sealhulgas hinnangu sellele. Aruandes:
(a)         
analüüsitakse liidu makromajandusliku finantsabi
rakendamisel tehtud edusamme;
(b)         
hinnatakse Ukraina majanduslikku olukorda ja
väljavaateid ning edusamme, mida on tehtud artikli 3 lõikes 1 osutatud
poliitikameetmete rakendamisel;
(c)         
näidatakse, et vastastikuse mõistmise memorandumis
sätestatud majanduspoliitilised tingimused, Ukraina jooksvad majandus- ja
eelarvetulemused ning komisjoni otsused liidu makromajandusliku finantsabi
väljamaksete tegemise kohta on üksteisega seotud.
2.           Komisjon esitab Euroopa
Parlamendile ja nõukogule hiljemalt kaks aastat pärast artikli 1 lõikes 4
osutatud abiperioodi lõppemist järelhindamise aruande, milles hinnatakse liidu
makromajandusliku finantsabi tulemusi ja tõhusust ning seda, mil määral on
liidu makromajanduslik finantsabi aidanud kaasa abi eesmärkide saavutamisele.
Artikkel 9
Käesolev otsus
jõustub kolmandal päeval pärast selle avaldamist Euroopa Liidu Teatajas.
Brüssel,
Euroopa Parlamendi nimel                                                     Nõukogu
nimel
president                                                                                  eesistuja
FINANTSSELGITUS
1.           ETTEPANEKU/ALGATUSE
RAAMISTIK 
1.1.        Ettepaneku/algatuse nimetus 
Makromajanduslik
finantsabi Ukraina Vabariigile
1.2.        Asjaomased poliitikavaldkonnad vastavalt
tegevuspõhise juhtimise ja eelarvestamise (ABM/ABB) struktuurile[20] 
Poliitikavaldkond:    Jaotis
01 – Majandus- ja rahandusvaldkond
Meede:          03
– Rahvusvahelised majandus- ja rahandusküsimused
1.3.        Ettepaneku/algatuse liik 
X Ettepanek/algatus
käsitleb uut meedet 
1.4.        Eesmärgid
1.4.1.     Komisjoni mitmeaastased strateegilised
eesmärgid, mida ettepaneku/algatuse kaudu täidetakse 
„Suurendada heaolu
ka väljaspool ELi”
Peamised
valdkonnad, millega on seotud majanduse ja rahanduse peadirektoraadi tegevus: 
1. Euroopa naabruspoliitika
rakendamise edendamine, süvendades majandusanalüüse ja tugevdades
poliitikadialoogi ja nõuandeid tegevuskavade majandusaspektide kohta.
2. Koostöös
asjaomaste rahvusvaheliste finantsasutustega kolmandatele partnerriikidele
antava makromajandusliku finantsabi arendamine, seire ja rakendamine. 
1.4.2.     Erieesmärgid ning asjaomased tegevusalad
vastavalt tegevuspõhise juhtimise ja eelarvestamise struktuurile 
Erieesmärk nr 1:
„Makromajandusliku finantsabi andmine kolmandatele
riikidele, et aidata lahendada nende maksebilansi probleeme ja taastada
välisvõla jätkusuutlikkus”.
Asjaomased
tegevusalad vastavalt tegevuspõhise juhtimise ja eelarvestamise struktuurile: rahvusvahelised majandus- ja finantssuhted, ülemaailmne juhtimine.
1.4.3.     Oodatavad tulemused ja mõju
Kavandatud abi
seisneb ELi kuni 1,8 miljardi euro suuruses laenus Ukrainale, et aidata muuta
Ukraina maksebilanss jätkusuutlikumaks. Abi aitab riigil ületada majanduslikke
ja sotsiaalseid probleeme, millega tal on tulnud vastamisi seista riigisiseste
ja piirkondlike rahutuste tagajärjel. See edendab struktuurireforme, mille abil
toetatakse jätkusuutlikku majanduskasvu ja parandatakse riigi rahanduse
juhtimist. 
1.4.4.     Tulemus- ja mõjunäitajad 
Ametiasutused
peavad andma komisjoni talitustele korrapäraselt aru mitme näitaja kohta ning
esitama enne abi väljamaksmist põhjaliku aruande selle kohta, kas nende tegevus
vastab kokkulepitud poliitikatingimustele. 
Komisjoni talitused
jätkavad Ukraina rahanduse juhtimise jälgimist ka pärast varasemate makromajandusliku
finantsabi meetmete ettevalmistamise käigus 2014. aastal tehtud
tegevushinnangut  finantsvoogude liikumise süsteemi ja haldusmenetluste kohta .
ELi delegatsioon Ukrainas esitab abi jälgimise seisukohast olulistel teemadel
korrapäraselt aruandeid. Komisjoni talitused suhtlevad tihedalt IMFi ja
Maailmapangaga, et saada osa nende kogemustest seoses käimasoleva tegevusega
Ukrainas. 
Kavandatud
seadusandliku otsuse ettepanekuga on ette nähtud iga-aastase aruande esitamine
nõukogule ja Euroopa Parlamendile, mis hõlmab hinnangut abi andmise rakendamise
kohta. Kahe aasta jooksul pärast rakendusaja lõppu teostatakse abi sõltumatu
järelhindamine.
1.5.        Ettepaneku/algatuse põhjendus 
1.5.1.     Lühi- või pikaajalises perspektiivis
täidetavad vajadused 
Abi väljamaksed
sõltuvad Ukraina ja IMFi vahel edaspidi sõlmitava rahastamiskokkuleppe
rahuldavast rakendamisest. Lisaks lepib komisjon Ukraina ametiasutustega kokku
konkreetsetes poliitikatingimustes, mis loetletakse vastastikuse mõistmise
memorandumis.
1.5.2.     Euroopa Liidu meetme lisaväärtus
Aidates riigil
riigisisestest ja piirkondlikest rahutustest tingitud majandusvapustustest üle
saada, toetab kavandatud makromajanduslik finantsabi riigis makromajandusliku
stabiilsuse ja majandusreformide edendamist. Täiendades rahvusvaheliste
finantsasutuste, ELi ja teiste rahastajate eraldatud vahendeid, aitab see
parandada kriisi järel rahvusvaheliste rahastajate kogukonna kokkulepitud
finantstoetuse paketi üldist tulemuslikkust. 
Ühtlasi aitab
kavandatud programm tugevdada valitsuse jõupingutusi reformide elluviimisel.
Seda aitab muu hulgas saavutada abi väljamaksmiseks asjakohaste tingimuste
seadmine. Laiemas kontekstis annab programm piirkonna teistele riikidele
signaali selle kohta, et EL on valmis majanduslikult raskel ajal toetama
selliseid riike, kes on selgelt alustanud poliitiliste reformide elluviimist.
1.5.3.     Samalaadsetest kogemustest saadud õppetunnid
Alates 2004.
aastast on makromajandusliku finantsabi andmise kohta teostatud kokku 15
järelhindamist. Kõnealuste hindamiste järelduste kohaselt aitab
makromajandusliku finantsabi andmine parandada abisaava riigi maksebilansi
jätkusuutlikkust, makromajanduslikku stabiilsust ja struktuurireformide
elluviimist, kuigi mõnikord on selle mõju tagasihoidlik ja kaudne. Enamikul
juhtudel oli makromajandusliku finantsabi andmisel positiivne mõju abisaavate
riikide maksebilansile ning see aitas leevendada survet nende eelarvele.
Ühtlasi tõi see kaasa mõnevõrra suurema majanduskasvu.
1.5.4.     Kooskõla ja võimalik koostoime muude asjaomaste
meetmetega
EL on üks Ukraina
peamisi rahastajaid. Ajavahemikul 2014–2020 on ELil kavas eraldada oma
korrapärase koostöö raames Ukraina poliitiliste ja majandusreformide toetuseks
1,565 miljardi euro ulatuses toetusi.
Muude ELi
vahenditega võrreldes on makromajandusliku finantsabi peamine eelis selle kiire
rakendamine, et leevendada Ukraina kiireloomulist vajadust välisrahastuse
järele ning aidata luua stabiilset makromajanduslikku raamistikku, edendades
sealhulgas maksebilansi ja eelarve jätkusuutlikkust, ning aidata ühtlasi luua
sobivat raamistikku struktuurireformide jaoks. Makromajandusliku finantsabi
raames ei anta korrapärast finantsabi ega toetata abisaavate riikide
majanduslikku ega sotsiaalset arengut. Makromajandusliku finantsabi andmine tuleb
lõpetada kohe, kui riigi rahanduse välispositsioon on taas jätkusuutlik. 
Makromajanduslik
finantsabi peaks ühtlasi täiendama rahvusvaheliste finantsasutuste kavandatud
meetmeid, eelkõige IMFi ning Maailmapanga arengupoliitika laenudega toetatavat
kohandamis- ja reformiprogrammi.
1.6.        Meetme kestus ja finantsmõju 
X Piiratud
kestusega ettepanek/algatus 
X  Ettepaneku/algatuse kehtivusaeg on kaks ja pool aastat alates
vastastikuse mõistmise memorandumi jõustumisest, nagu on sätestatud otsuse
artikli 1 lõikes 4. 
X  Finantsmõju avaldub ajavahemikul 2015–2018. 
1.7.        Kavandatud eelarve täitmise viisid[21] 
X Otsene
tsentraliseeritud eelarve täitmine komisjoni poolt 
2.           HALDUSMEETMED 
2.1.        Järelevalve ja aruandluse eeskirjad 
Kõnealune abi on
makromajanduslikku laadi ning kooskõlas IMFi toetatava majandusprogrammiga.
Komisjoni talitused lähtuvad meetmete üle seire tegemisel IMFi
rahastamiskokkuleppe rakendamisel tehtud edusammudest ja Ukraina
ametiasutustega vastastikuse mõistmise memorandumis kokku lepitavate konkreetsete
reformimeetmete elluviimisest (vt ka punkt 1.4.4).
2.2.        Haldus- ja kontrollisüsteemid 
2.2.1.     Välja selgitatud ohud 
Kavandatud
makromajandusliku finantsabi juures on väärkasutuse, sisepoliitiline ja
välispoliitiline oht. 
Esineb oht, et kuna
makromajanduslik finantsabi ei ole ette nähtud konkreetsete kulutuste
tegemiseks, võidakse seda kasutada pettuse eesmärgil. Üldiselt on see oht
seotud selliste teguritega nagu keskpanga ja rahandusministeeriumi
juhtimissüsteemide kvaliteet ning sise- ja välisauditi suutlikkus. 
Teine oluline oht
seoses abi andmisega tuleneb majanduslikust ja poliitilisest ebakindlusest, mis
on tingitud eelkõige Venemaa provotseerimata rünnakust Ukraina sõltumatuse ja
territoriaalse terviklikkuse vastu. Riigisiseselt on peamine oht seotud
poliitiliste ja majandusreformide protsessi keerukusega. Rahvusvahelise
kogukonna toetatavate stabiliseerimis- ja reformimeetmete, sealhulgas
kavandatud makromajandusliku abi andmise täielikku rakendamist võib kahjustada
ühiskondlik rahulolematus, mis võib viia rahutusteni.
Ohud võivad
tuleneda ka Euroopa ja üleilmse majanduskeskkonna võimalikust halvenemisest.
2.2.2.     Ettenähtud kontrollimeetod(id) 
Makromajandusliku
finantsabi suhtes kohaldatakse kinnitamis-, kontrolli- ja
auditeerimismenetlusi, mille eest vastutavad komisjon, sealhulgas Euroopa
Pettustevastane Amet (OLAF), ja Euroopa Kontrollikoda.
2.2.3.     Kontrolliga kaasnevad kulud ja neist saadav
kasu ning tõenäoline mittevastavuse tase
Komisjoni
põhikulusid seoses kinnitamis- ja kontrollimeetoditega, aga ka enne abi andmist
koostatava finantsvoogude liikumise süsteemi ja haldusmenetlusi käsitleva
tegevushinnanguga on kirjeldatud tabelis 3.2.1. Peale selle kaasnevad kulud
seoses Euroopa Kontrollikoja ja OLAFi võimalike meetmetega. Tegevushinnang ei
aita mitte üksnes hinnata rahaliste vahendite väärkasutamisega seotud riske,
vaid pakub lisaeelisena kasulikku teavet riigi rahanduse juhtimise valdkonnas
vajalike reformide kohta. Seoses tõenäolise mittevastavuse tasemega hinnatakse
mittevastavuse ohtu (laenu tagasimaksmata jätmise või rahaliste vahendite
väärkasutamise näol) väikeseks, tuginedes makromajandusliku finantsabi vahendi
valdkonnas alates selle loomisest saadud kogemustele.
2.3.        Pettuse ja eeskirjade eiramise ärahoidmise
meetmed 
Pettuse eesmärgil
abi kasutamise riskide maandamiseks on võetud ja võetakse veel mitu meedet. 
Esiteks koostasid
komisjoni talitused koos nõuetekohaselt volitatud välisekspertidega 2014. aasta
aprillis Ukraina rahandusministeeriumi ja riigipanga finantsvoogude liikumise
süsteemi ning haldusmenetluste kohta tegevushinnangu, et täita Euroopa
ühenduste üldeelarve suhtes kohaldatava finantsmääruse nõudeid. Läbivaatamine
hõlmas selliseid valdkondi nagu eelarve koostamine ja täitmine, avaliku sektori
sisefinantskontroll, sise- ja välisaudit, riigihanked, sularaha ja
valitsemissektori võla haldamine ning keskpanga sõltumatus. Läbivaatamise
käigus tehti kindlaks, et makromajandusliku finantsabi usaldusväärse
finantsjuhtimise raamistik on Ukrainas ELi abi vastuvõtmiseks piisavalt
tulemuslik. Lisaks makstakse abi Ukraina riigipangas spetsiaalselt selleks
loodud kontole.
Teiseks hõlmab
Ukrainale antava makromajandusliku finantsabi kavandatud õiguslik alus pettuste
ärahoidmise meetmeid käsitlevat sätet. Kõnealuseid meetmeid kirjeldatakse
täpsemalt vastastikuse mõistmise memorandumis ja laenulepingus, milles
esitatakse mitu sätet kontrollimise, pettuste ärahoidmise, auditite ja
rahaliste vahendite tagasinõudmise kohta pettuste või korruptsiooni korral.
Peale selle nähakse ette, et abiga seotakse mitu konkreetset
poliitikatingimust, sealhulgas riigi rahanduse juhtimise valdkonnas, et
tugevdada tõhusust, läbipaistvust ja aruandekohustust. 
Lõpuks kohaldatakse
abi suhtes kinnitamis-, kontrolli- ja auditeerimismenetlusi, mille eest vastutavad
komisjon, sealhulgas OLAF, ja Euroopa Kontrollikoda.
3.           ETTEPANEKU/ALGATUSE
HINNANGULINE FINANTSMÕJU 
3.1.        Mitmeaastase finantsraamistiku rubriigid ja
kulude eelarveread, millele mõju avaldub 
Olemasolevad eelarveread 
01 03 02
Makromajanduslik finantsabi
01 03 06 Maksed
tagatisfondi
Järjestage mitmeaastase finantsraamistiku rubriikide kaupa ja iga rubriigi sees
eelarveridade kaupa.
 Mitmeaastase finantsraamistiku rubriik || Eelarverida || Assigneeringute liik || Rahaline osalus 
 Nr [Nimetus…...….] || Liigendatud/ liigendamata([22])   || EFTA riigid[23]   || Kandidaatriigid[24]   || Kolmandad riigid || Rahaline osalus finantsmääruse artikli 18 lõike 1 punkti aa tähenduses 
 4 || 01 03 02 Makromajanduslik abi || Liigendatud || EI || EI || EI || EI 
 4 || 01 03 06 Maksed tagatisfondi || Liigendamata || EI || EI || EI || EI 
01 03 06 – Euroopa Liidu tagatis ELi
laenudele, mis on võetud makromajandusliku finantsabi andmiseks kolmandatele
riikidele. Vahendid välistegevuse tagatisfondi eraldatakse vastavalt nõukogu
määrusele (EÜ, Euratom) nr 480/2009[25].
Vastavalt nimetatud määrusele moodustavad fondi makstavad vahendid 9 %
(edaspidi „sihtsumma”) iga tehinguga seotud ELi veel tagasimaksmata põhisumma
maksetest tulenevate kohustuste kogusummast, millele lisandub tasumisele kuuluv
maksmata intress. Fondi makstav summa arvutatakse „n” aasta alguses sihtsumma
ja „n-1” aasta lõpu seisuga fondi netovara vahena. Kõnealune makstav summa
lisatakse „n” aastal „n+1” aasta eelarveprojekti ja kantakse „n+1” aasta algul
ühe maksena üle eelarverealt „Maksed tagatisfondi” (eelarverida 01 03 06). Seepärast
võetakse sihtsummana „n–1” aasta lõpus fondi makstava summa arvutamisel arvesse
9 % väljamakstud summast (ehk maksimaalselt 162 miljonit eurot).
Laenu suhtes kohaldatavat eelarvetagatist
kajastavat eelarvekirjet („p.m.”) rakendatakse ainult eelarvetagatise tegeliku
realiseerimise korral. Eeldatakse, et tagatist ei realiseerita.
Uued eelarveread, mille loomist taotletakse:
ei ole kohaldatav.
3.2.        Hinnanguline mõju kuludele 
3.2.1.     Üldine hinnanguline mõju kuludele 
miljonites eurodes (kolm kohta pärast koma)
 || Mitmeaastase finantsraamistiku rubriik: || 4 ||   ||   || [Nimetus: EL kui rahvusvaheline partner] 
 || Peadirektoraat: <ECFIN> ||   ||   || Aasta 2015 || Aasta 2016 || Aasta 2017 || Aasta 2018 || KOKKU || 
 ||  Tegevusassigneeringud ||   ||   ||   ||   ||   || 
 || Eelarverida 01 03 06 – Maksed tagatisfondi || Kulukohustused || (1a) ||   ||   || 108 || 54 || 162 || 
 || Maksed || (2 a) ||   ||   || 108 || 54 || 162 || 
 || Eriprogrammide vahenditest rahastatavad haldusassigneeringud (tegevushinnang ja järelhinnang) ||   ||   ||   ||   ||   || 
 || Eelarverida nr 01 03 02 || Kulukohustused || (3) ||   || 0,2 ||   ||   || 0,20 || 
 ||   || Maksed || (3 a) ||   ||   || 0,2 ||   || 0,20 || 
 || Majandus- ja rahandusküsimuste peadirektoraadi assigneeringud KOKKU || Kulukohustused || =1+1a +3 ||   || 0,2 || 108 || 54 || 162,2 || 
 || Maksed || =2+2a +3 ||   ||   || 108,2 ||   54 || 162,2 || 
 ||  Tegevusassigneeringud KOKKU || Kulukohustused || (4) ||   || 0,2 || 108 ||   54 || 162,2 || 
 ||   || Maksed || (5) ||   ||   || 108,2 ||   54 || 162,2 || 
  Tegevusassigneeringud KOKKU, sealhulgas järelhindamine || Kulukohustused || (4) ||   || 0,2 || 108 || 54 || 162,2 || 
 Maksed || (5) ||   ||   || 108,2 || 54 || 162,2 || 
  Eriprogrammide vahenditest rahastatavad haldusassigneeringud KOKKU || (6) ||   ||   ||   ||   ||   || 
 Mitmeaastase finantsraamistiku RUBRIIGI 4 assigneeringud KOKKU || Kulukohustused || =4+ 6 ||   || 0,2 || 108 ||   54 || 162,2 || 
 Maksed || =5+ 6 ||   ||   || 108,2 ||   54 || 162,2 || 
Juhul kui ettepanek/algatus mõjutab mitut rubriiki:
miljonites eurodes (kolm kohta pärast koma)
 Mitmeaastase finantsraamistiku rubriik: || 5 || „Halduskulud” 
   ||   ||   ||   ||   ||   || 
   || Aasta 2014 || Aasta 2015 || Aasta 2016 || Aasta 2017 || KOKKU 
  Personalikulud ||   || 0,660 || 0,396 || 0,132 || 1,188 
  Muud halduskulud ||   || 0,022 || 0,016 || 0,016 || 0,054 
 Majandus- ja rahandusküsimuste peadirektoraat KOKKU || Assigneeringud ||   || 0,682 || 0,412 || 0,148 || 1,242 
 Mitmeaastase finantsraamistiku RUBRIIGI 5 assigneeringud KOKKU || (Kulukohustuste kogusumma = maksete kogusumma) ||   || 0,682 || 0,412 || 0,148 || 1,242 
miljonites eurodes (kolm kohta pärast koma)
   ||   || Aasta 2014 || Aasta 2015 || Aasta 2016 || Aasta 2017 || KOKKU 
 Mitmeaastase finantsraamistiku RUBRIIKIDE 1–5 assigneeringud KOKKU || Kulukohustused ||   || 0,682 || 0,412 || 0,148 || 1,242 
 Maksed ||   || 0,682 || 0,412 || 0,148 || 1,242 
3.2.2.     Hinnanguline mõju tegevusassigneeringutele 
¨ Ettepanek/algatus
ei hõlma tegevusassigneeringute kasutamist 
X Ettepanek/algatus hõlmab tegevusassigneeringute kasutamist, mis
toimub järgmiselt:
kulukohustuste assigneeringud miljonites eurodes (kolm
kohta pärast koma)
 Täpsustage eesmärgid ja väljundid   ò ||   ||   ||   ||   ||   ||   ||   ||   ||   ||   ||   
 ERIEESMÄRK nr 1[26] ||   ||   ||   ||   ||   ||   ||   ||   ||   ||   ||   
   ||   || Aasta 2015 || Aasta 2016 || Aasta 2017 || Aasta 2018 || Aasta 2019 ||   ||   
   || Väljundi liik || Arv || Kulu || Arv || Kulu || Arv || Kulu || Arv || Kulu || Arv || Kulu || Väljundite arv kokku || Kulud kokku 
 - väljund 1 || Järelhindamine ||   ||   ||   ||   || 1 || 0,2 ||   ||   ||   ||   || 1 || 0,2 
 - väljund 2 || Maksed tagatisfondi ||   ||   ||   ||   || 1 || 108 || 1 || 54 ||   ||   || 2 || 162 
 Erieesmärk nr 1 kokku ||   ||   ||   ||   || 2 || 108,2 || 1 || 54 ||   ||   || 3 || 162,2 
 KULUD KOKKU ||   ||   ||   ||   || 2 || 108,2 || 1 || 54 ||   ||   || 3 || 162,2 
3.2.3.     Hinnanguline mõju haldusassigneeringutele
3.2.3.1.  Ülevaade 
¨ Ettepanek/algatus
ei hõlma haldusassigneeringute kasutamist 
X Ettepanek/algatus hõlmab haldusassigneeringute kasutamist, mis toimub
järgmiselt:
miljonites eurodes
(kolm kohta pärast koma)
   || [27]   || Aasta 2014 || Aasta 2015 || Aasta 2016 || Aasta 2017 || Lisage vajalik arv aastaid, et kajastada kogu finantsmõju kestust (vt punkt 1.6) || KOKKU 
 Mitmeaastase finantsraamistiku RUBRIIK 5 ||   ||   ||   ||   ||   ||   ||   ||   ||   
 Personalikulud ||   ||   || 0,660 || 0,396 || 0,132 ||   ||   ||   || 1,188 
 Muud halduskulud (lähetused) ||   ||   || 0,022 || 0,016 || 0,016 ||   ||   ||   || 0,054 
 Mitmeaastase finantsraamistiku RUBRIIK 5 kokku ||   ||   || 0,682 || 0,412 || 0,148 ||   ||   ||   || 1,242 
 Mitmeaastase finantsraamistiku RUBRIIGIST 5 välja jäävad kulud[28]   ||   ||   ||   ||   ||   ||   ||   ||   ||   
 Personalikulud ||   ||   ||   ||   ||   ||   ||   ||   ||   
 Muud halduskulud ||   ||   ||   ||   ||   ||   ||   ||   ||   
 Mitmeaastase finantsraamistiku RUBRIIGIST 5 välja jäävad kulud kokku ||   ||   ||   ||   ||   ||   ||   ||   ||   
 KOKKU ||   ||   || 0,682 || 0,412 || 0,148 ||   ||   ||   || 1,242 
Haldusassigneeringute
vajadused kaetakse asjaomase peadirektoraadi poolt kõnealuse meetme haldamiseks
juba antud ja/või ümberpaigutatud assigneeringute raames, täiendades neid
vajaduse korral täiendavate assigneeringutega, mida võidakse anda haldavale
peadirektoraadile iga-aastase vahendite eraldamise menetluse käigus, arvestades
eelarvepiirangutega.
3.2.3.2.             Hinnanguline personalivajadus 
¨ Ettepanek/algatus
ei hõlma personali kasutamist. 
X Ettepanek/algatus hõlmab personali kasutamist, mis toimub järgmiselt:
hinnanguline väärtus täistööaja ekvivalendina
   ||   || Aasta 2014 || Aasta 2015 || Aasta 2016 || Aasta 2017 || Lisage vajalik arv aastaid, et kajastada kogu finantsmõju kestust (vt punkt 1.6) 
  Ametikohtade loeteluga ette nähtud ametikohad (ametnikud ja ajutised töötajad) || 
 01 01 01 01 (komisjoni peakorteris ja esindustes) ||   ||   || 5 || 3 || 1 ||   ||   ||   
 XX 01 01 02 (delegatsioonides) ||   ||   ||   ||   ||   ||   ||   ||   
 XX 01 05 01 (kaudne teadustegevus) ||   ||   ||   ||   ||   ||   ||   ||   
 10 01 05 01 (otsene teadustegevus) ||   ||   ||   ||   ||   ||   ||   ||   
  Koosseisuväline personal (täistööaja ekvivalendina (FTE))[29]   
 XX 01 02 01 (üldvahenditest rahastatavad lepingulised töötajad, riikide lähetatud eksperdid ja renditud tööjõud) ||   ||   ||   ||   ||   ||   ||   ||   
 XX 01 02 02 (lepingulised töötajad, kohalikud töötajad, riikide lähetatud eksperdid, renditud tööjõud ja noored eksperdid delegatsioonides) ||   ||   ||   ||   ||   ||   ||   ||   
 XX 01 04 yy[30]   || – peakorteris ||   ||   ||   ||   ||   ||   ||   ||   
 – delegatsioonides ||   ||   ||   ||   ||   ||   ||   ||   
 XX 01 05 02 (lepingulised töötajad, riikide lähetatud eksperdid ja renditud tööjõud kaudse teadustegevuse valdkonnas)   ||   ||   ||   ||   ||   ||   ||   ||   
 10 01 05 02 (lepingulised töötajad, riikide lähetatud eksperdid ja renditud tööjõud otsese teadustegevuse valdkonnas) ||   ||   ||   ||   ||   ||   ||   ||   
 Muud eelarveread (täpsustage) ||   ||   ||   ||   ||   ||   ||   ||   
 KOKKU ||   ||   || 5 || 3 || 1 ||   ||   ||   
XX osutab
asjaomasele poliitikavaldkonnale või eelarvejaotisele.
Personalivajadused kaetakse juba meedet haldavate peadirektoraadi
töötajatega ja/või töötajate ümberpaigutamise teel peadirektoraadi siseselt.
Vajaduse korral võidakse personali täiendada meedet haldavale peadirektoraadile
iga-aastase vahendite eraldamise menetluse käigus, arvestades olemasolevate
eelarvepiirangutega.
Ülesannete kirjeldus:
 Ametnikud ja ajutised töötajad || Direktoraadi D direktor: tegevuse juhtimine ja järelevalve, suhtlemine nõukogu ja parlamendiga otsuse vastuvõtmiseks ja vastastikuse mõistmise memorandumi heakskiitmiseks, läbirääkimiste pidamine Ukraina ametiasutustega vastastikuse mõistmise memorandumi sõlmimiseks, aruannete läbivaatamine, lähetuste juhtimine ning tingimuste täitmisel tehtavate edusammude hindamine. Direktoraadi D üksuse juhataja/ D üksuse juhataja: direktori abistamine tegevuse juhtimisel, suhtlemine nõukogu ja parlamendiga otsuse vastuvõtmiseks ja vastastikuse mõistmise memorandumi heakskiitmiseks, läbirääkimiste pidamine (koos direktoraadiga L) Ukraina ametiasutustega vastastikuse mõistmise memorandumi ja krediidikorralduse lepingu sõlmimiseks, aruannete läbivaatamine ja tingimuste täitmisel tehtavate edusammude hindamine. Osakonna ökonomistid, makromajandusliku abiprogrammi sektor (direktoraat D): otsuse ja vastastikuse mõistmise memorandumi ettevalmistamine, suhtlemine ametiasutuste ja rahvusvaheliste finantsasutustega, kontrollkäikude tegemine, komisjoni personali aruannete koostamine, komisjoni menetluste ettevalmistamine seoses abi haldamisega, suhtlemine välisekspertidega seoses tegevushinnangute ja järelhindamisega. Direktoraat L (üksused L4, L5 ja L6 direktori juhtimisel): krediidikorralduse lepingu ettevalmistamine, selle üle läbirääkimiste pidamine Ukraina ametiasutustega ja sellele heakskiidu saamine vastutavatelt komisjoni talitustelt ning allkirjade saamine mõlemalt poolelt. Krediidikorralduse lepingu jõustumisejärgne kontroll. Komisjoni otsus(t)e ettevalmistamine laenuvõtmistehingu(te) kohta, rahastamistaotlus(t)e esitamise järelevalve, pankade valimine, rahastamistehingute ettevalmistamine ja teostamine ning väljamaksete tegemine Ukrainale. Järelevalve teostamine laenu(de) tagastamise üle. Sellist tegevust käsitlevate aruannete koostamine. 
 Koosseisuvälised töötajad || Ei kohaldata 
3.2.4.     Kooskõla kehtiva mitmeaastase
finantsraamistikuga 
X Ettepanek/algatus on kooskõlas kehtiva mitmeaastase
finantsraamistikuga
3.2.5.     Kolmandate isikute rahaline osalus 
X Ettepanek/algatus ei hõlma kolmandate isikute poolset kaasrahastamist

3.3.        Hinnanguline mõju tuludele 
X       Ettepanekul/algatusel
puudub finantsmõju tuludele.
[1]               Suure eelarvepuudujäägi kontrolli alla saamiseks muutsid
ametivõimud eelarvet kahel korral (märtsis ja juulis).
[2]               Jaanuari ja oktoobri vahelisel ajal kukkus kaupade
import aastataguse ajaga võrreldes 26,2 %. Langus oli oluliselt järsem kui
ekspordi 10,8 % suurune kahanemine.
[3]               Jaanuarist oktoobrini 2014 oli finantskonto
netoväljavool 4,8 miljardit USA dollarit. Kapitali väljavoolu peamine põhjus
oli mitteresidentide poolt hoiustelt raha väljavõtmine. Samal ajal voolas raha
välja ka välismaistest otseinvesteeringutest ja portfelliinvesteeringutest,
kuigi selle mahud olid väiksemad.
[4]               ELT L 209, 6.8.2002, lk 22–23.
[5]               ELT L 189, 22.7.2010, lk 28.
[6]               ELT L 111, 15.4.2014, lk 85.
[7]               ELT C […], […], lk […].
[8]               Euroopa Parlamendi … 2012. aasta seisukoht ja nõukogu …
2012. aasta otsus.
[9]               ELT L 209, 6.8.2002, lk 22–23.
[10]             ELT L 189, 22.7.2010, lk 28.
[11]             ELT L 111, 15.4.2014, lk 85.
[12]             Euroopa Parlamendi ja nõukogu määrus (EL) nr 182/2011, 16.
veebruar 2011, millega kehtestatakse eeskirjad ja üldpõhimõtted, mis käsitlevad
liikmesriikide läbiviidava kontrolli mehhanisme, mida kohaldatakse komisjoni
rakendamisvolituste teostamise suhtes (ELT L 55, 28.2.2011, lk 13).
[13]             Nõukogu otsus 2010/427/EL, 26. juuli 2010, millega
määratakse kindlaks Euroopa välisteenistuse korraldus ja toimimine (ELT L 201,
3.8.2010, lk 30).
[14]             Nõukogu määrus (EÜ, Euratom) nr 480/2009, 25. mai 2009,
välistegevuse tagatisfondi asutamise kohta (ELT L 145, 10.6.2009, lk 10).
[15]             Euroopa Parlamendi ja nõukogu määrus (EL, Euratom)
nr 966/2012, 25. oktoober 2012, mis käsitleb Euroopa Liidu üldeelarve
suhtes kohaldatavaid finantseeskirju ning millega tunnistatakse kehtetuks
nõukogu määrus (EÜ, Euratom) nr 1605/2002 (ELT L 298, 26.10.2012, lk
1).
[16]             Komisjoni delegeeritud määrus (EL) nr 1268/2012,
29. oktoober 2012, mis käsitleb Euroopa Parlamendi ja nõukogu määruse (EL,
Euratom) nr 966/2012 (mis käsitleb Euroopa Liidu üldeelarve suhtes
kohaldatavaid finantseeskirju) kohaldamise eeskirju (ELT L 362, 31.12.2012, lk
1).
[17]             Nõukogu määrus (EÜ, Euratom) nr 2988/95,
18. detsember 1995, Euroopa ühenduste finantshuvide kaitse kohta (EÜT
L 312, 23.12.1995, lk 1).
[18]             Nõukogu määrus (Euratom, EÜ) nr 2185/96, 11. november
1996, mis käsitleb komisjoni tehtavat kohapealset kontrolli ja inspekteerimist,
et kaitsta Euroopa ühenduste finantshuve pettuste ja igasuguse muu eeskirjade
eiramise eest (EÜT L 292, 15.11.1996, lk 2).
[19]             Euroopa Parlamendi ja nõukogu määrus (EL, Euratom)
nr 883/2013, 11. september 2013, mis käsitleb Euroopa Pettustevastase
Ameti (OLAF) juurdlusi ning millega tunnistatakse kehtetuks Euroopa Parlamendi
ja nõukogu määrus (EÜ) nr 1073/1999 ja nõukogu määrus (Euratom)
nr 1074/1999 (ELT L 248, 18.9.2013, lk 1).
[20]             ABM: tegevuspõhine juhtimine – ABB: tegevuspõhine
eelarvestamine.
[21]             Eelarve täitmise viise selgitatakse koos viidetega
finantsmäärusele veebisaidil BudgWeb: http://www.cc.cec/budg/man/budgmanag/budgmanag_en.html
[22]             Liigendatud assigneeringud / liigendamata assigneeringud.
[23]             EFTA – Euroopa Vabakaubanduse Assotsiatsioon.
[24]             Kandidaatriigid ja vajaduse korral Lääne-Balkani
potentsiaalsed kandidaatriigid.
[25]             Nõukogu määrus (EÜ, Euratom) nr 480/2009, 25. mai 2009,
välistegevuse tagatisfondi asutamise kohta (ELT L 145, 10.6.2009, lk 10).
[26]             Vastavalt punktis 1.4.2 nimetatud erieesmärkidele.
[27]             Aasta, mil alustatakse ettepaneku/algatuse rakendamist.
[28]             Tehniline ja/või haldusabi ning ELi programmide ja/või
meetmete rakendamiseks antava toetusega seotud kulud (endised B..A read),
otsene teadustegevus, kaudne teadustegevus.
[29]             Lepingulised töötajad, kohalikud töötajad, riikide
lähetatud eksperdid, renditud tööjõud, noored eksperdid delegatsioonides.
[30]             Tegevusassigneeringutest rahastatavate koosseisuväliste
töötajate ülempiiri arvestades (endised B..A read).